**Κλίνω ρήματα σε ΕΝΕΣΤΩΤΑ-ΠΑΡΑΤΑΤΙΚΟ-ΑΟΡΙΣΤΟ**

Γεια σου! Είμαι ο Μέλης. Η κυρία σου είχε σήμερα μια επείγουσα δουλειά γι’ αυτό μου ανέθεσε να κάνω το μάθημα...Δεν ξέρω αν τα καταφέρω... Θα προσπαθήσω και ελπίζω στη βοήθειά σου!

**![C:\Users\mana\AppData\Local\Microsoft\Windows\INetCache\IE\WPFGSBGH\bee2[1].jpg]()**

Πρώτα απ΄όλα δες αυτή την εικόνα. Είναι από το βιβλίο της γραμμματικής που θα έχεις στην Ε΄τάξη.



Παρατήρησες ότι το χάνω είναι ένα **δισύλλαβο ρήμα**, όπως το όνομά μου;

Mέ-λης.

Παρατήρησες ακόμη ότι στον Παρατατικό και στο Αόριστο **μπαίνει μπροστά ένα έ** (με τόνο πάντα) στο **εγώ**, στο **εσύ**, στο **αυτός** και στο **αυτοί**;

Το ίδιο συμβαίνει και σε ρήματα όπως: βάζω, βάφω, βρέχω, γράφω, δένω, κλείνω,ντύνω, παίζω, στρίβω, τρέχω...

**Τώρα διάλεξε ένα από αυτά και κλίνε το με προσοχή στο κόκκινο τετράδιο.**

Καταλαβαίνω ότι τελείωσες ... Συνεχίζουμε λοιπόν με άλλα ρήματα... Ακολούθησε τον σύνδεσμο <https://safeyoutube.net/w/vbp6> και **παρακολούθησε προσεκτικά** όλα όσα λένε τα παιδιά για την ορθογραφία των ρημάτων σε αυτούς τους τρεις χρόνους. Μην αφήσεις να πέσει λέξη κάτω...

Με λίγα λόγια:

Τα ρήματα σε **–ίζω** διατηρούν το **ι** και στον παρατατικό και στον αόριστο.

Τα ρήματα σε **–ώνω** διατηρούν το **ω** και στον παρατατικό και στον αόριστο.

Tα ρήματα σε **–αίνω** διατηρούν το **αι** στον Παρατατικό. Τον Αόριστο τον σχηματίζουν διαφορετικά, αλλά αυτά θα τα πούμε σε επόμενο μάθημα...

Και για να μη νομίζεις ότι είμαι φυγόπονος (τεμπελάκος δηλαδή) θα γράψω κι εγώ ...

|  |  |  |
| --- | --- | --- |
| **ΕΝΕΣΤΩΤΑΣ** | **ΠΑΡΑΤΑΤΙΚΟΣ** | **ΑΟΡΙΣΤΟΣ** |
| εγώ χαρίζω | εγώ χάριζα | εγώ χάρισα |
| εσύ χαρίζεις | εσύ χάριζες | εσύ χάρισες |
| αυτός χαρίζει | αυτός χάριζε | αυτός χάρισε |
| εμείς χαρίζουμε | εμείς χαρίζαμε | εμείς χαρίσαμε |
| εσείς χαρίζετε | εσείς χαρίζατε | εσείς χαρίσατε |
| αυτοί χαρίζουν | αυτοί χάριζαν | αυτοί χάρισαν |

**Κάνε κι εσύ το ίδιο στο κόκκινο τετράδιο με όποιο ρήμα σε –ίζω θες.** Ακόμα και με εξαίρεση, όπως είναι το **δακρύζω** όπου θα διατηρηθεί το **υ** ή το **αθροίζω** που θα διατηρηθεί το **οι**.

Παρακάλα τώρα να μη με μαλώσει η κυρία σου γιατί μου είχε πει να κάνουμε και τα ρήματα σε –ώνω... Ουφ! Κι αύριο μέρα είναι... Κουράστηκα!!!!